Torjus Seland (7) døde av nedkjøling: – Det er ikke gitt at vi kunne funnet ham raskere
Han ledet 1200 frivillige i letingen etter Torjus Seland (7) som ble funnet død. Nå forventer Konrad Grimestad å bli med i evalueringen av politiet. 
  – Omstendighetene rundt funnet av Torjus og obduksjonen taler ifølge obdusenten for at døden skyldtes nedkjøling (hypotermi), sier driftsenhetsleder Bernt Mushom i Agder politidistrikt fredag ettermiddag. Ifølge politiet har obdusenten angitt sannsynlig dødsdato til mandag 16. oktober. De vil avvente endelig obduksjonsrapport og undersøkelser for, om mulig, angi nærmere dødstidspunkt.  Da syv år gamle Torjus Seland forsvant fra familien under en jakttur ved Lindesnes søndag, organiserte politiet i Agder en av de største leteaksjonene i distriktet på mange år. Flere helikoptre, redningshunder, politihunder og droner med varmesøkende kamera forsøkte å finne gutten. I tillegg resulterte en Facebook-post voldsom frivillig mobilisering. På tidspunktet da Torjus Seland ble funnet, var det 800 personer på søk ute i skogen. Rundt 400 sto klare til å rykke ut på neste oppgave. Totalt var det 1200 frivillige som bidro med mat, forsyninger og veiposter. Konrad Grimestad, som ledet de nesten 1200 frivillige i letingen etter Torjus Seland, har ikke hatt tid til å gjøre opp sin egen status etter den tragiske utgangen på leteaksjonen. – I natt begynte jeg så vidt å lese noen artikler og se på bilder, men det vil ta lang tid å sortere alle bilder og inntrykk jeg har vært en del av, sier Grimestad.  Han har tenkt mye på hvorfor de ikke fant den unge gutten. Om de kunne ha gjort noe annerledes.  – I alle situasjoner må vi være åpen for kritikk. Men så langt indikerer mye at Torjus ikke var lett å finne hverken med termisk optikk (varmesøkende) på bakken, kamera fra helikoptre i luften eller en manngard på bakken. Det er ikke gitt at vi kunne funnet ham raskere. Han var en utrolig sterk gutt som kom så langt, sier Grimestad.  – Hadde en maksgrense Han sier folkemassene økte for hvert minutt. Da det nærmet seg nattemørket, kunne de ikke sende ut flere folk.  – Vi hadde en maksimalgrense som vi klarte å organisere, sier han.  Over to døgn etter han forsvant ble 7-åringen tirsdag funnet død i et skogsterreng under det som blir omtalt som en naturlig gapahuk. Det var en hundepatrulje fra politiet som fant ham rundt tre kilometer nordøst fra der han forsvant. Politiet vil ikke si hvordan de tolker funnstedet.  Leteaksjonen skal nå evalueres av Hovedredningssentralen. Evalueringen vil forhåpentlig gi et svar på hvorfor politiet ikke klarte å finne 7-åringen før det var for sent. – Det er likevel viktig å si at jeg føler meg trygg på at alle har gjort alt det de kunne for å redde Torjus, sier Bernt Mushom i Agder politidistrikt.  Konrad Grimestad jobbet tett med politiet hele veien. Han skryter av hvordan leteaksjonen fungerte.  – Politiet jobbet metodisk og strategisk. Og jeg fikk delta med tanker og råd. Tenkte fritt. Alt ble belyst. Samtidig måtte vi ikke gå for fort frem og gå forbi mulige spor etter Torjus. Det er det verste tenkelige i en leteaksjon, sier Grimerud.  Avis: Frivillige reagerte Ifølge Kristiansand-avisen Fædrelandsvennen skal flere av de frivillige som lette etter syvåringen, ha reagert på at politiet ikke ønsket de skulle gå inn i området gutten ble funnet. De forteller at de mandag formiddag ønsket å gå manngard fra Døble og ned mot Stilandstjønna der gutten hadde blitt sett sist. De spurte så kontaktpersonen for politiet om det var greit, men fikk nei. Begrunnelsen var at dette ikke var et aktuelt leteområde på dette tidspunktet. – Saken har skapt et enormt engasjement og det er mange som ville bidra. Vi har stor forståelse for at det stilles spørsmål om hvordan ting ble gjort, sier Bernt Mushom i Agder politidistrikt. Kjerstin Askholt, politimester i Agder, bekreftet torsdag at letemannskaper og helikopter allerede mandag gjorde grovsøk i området der Torjus Seland ble funnet.  – Så gjenstår det å finne ut hvorfor vi likevel ikke fant ham, og det spørsmålet møter vi med ydmykhet og full åpenhet, sier hun.  Politiet sier det er mange hensyn som må tas i en redningsaksjon av denne typen. Askholt understreker at de har ansvaret for å gjennomføre redningsinnsatsen på en effektiv og trygg måte. – Søk med helikopter med varmesøkende kamera og hund er ofte den mest effektive måten å søke på, og mange personer i terrenget kan gjøre arbeidet vanskeligere, sier Askholt. Tiden etter funnet av Torjus Seland beskriver frivillighetslederen Konrad Grimestad som «travel og massiv.» – Men jeg tenker også at vi lykkes. Vi klarte å utføre oppgaven vår, og vi fant Torjus. Utfallet er utenfor vår kontroll, men dette er den største aksjonen på flere tiår, sier Konrad Grimestad.
Torjus Seland (7) ble funnet død etter en massiv leteaksjon ved Lindesnes. Dødsårsaken antas å være nedkjøling.  Konrad Grimestad ledet 1200 frivillige i leteaksjonen og gir ros til politiet for metodisk og strategisk arbeid. Flere frivillige reagerte på at politiet ikke ønsket de skulle søke i området hvor gutten senere ble funnet.